### Beslutninger

Forslaget blev på byrådsmødet den 7. juni 2023 henvist til Magistraten med henblik på at indgå i budgetdrøftelserne for 2024.

###

Budgetforslag fra DD

Hvad vil vi gerne opnå? Hvorfor stilles forslaget?

Restancen til [adresse] udgør i slutningen af 2022 i alt 441,5 mio. kr. Det er altså en lille halv milliard kroner, som virksomheder og borgere skylder til [adresse]. Beløbet er endda stigende, og samtidig med det, fungerer statens nye inddrivelsessystem PSRM ikke efter hensigten.

I 2022 besluttede byrådet at gøre investeringsmodellen for smartere opkrævning permanent, hvilket betyder, at området årligt får tilført 1 mio. kr. Denne investering har sikret indhentelsen af restancer for minimum 8,5 mio. kr. i 2022. Her er altså tale om en meget god investeringsmodel, som klart tjener sig hjem igen.

I forbindelse med udvalgsbehandlingen af Aarhus Kommunes Regnskab for 2022 har Borgmesterens Afdeling i notat af 8. maj 2023 oplyst, at der er potentiale for at udvide investeringsmodellen yderligere. Konkret er det oplyst, at hvis investeringsmodellen øges med 700.000 kr., vil det være muligt at iværksætte tiltag, der vil have en positiv effekt på restancerne, der overstiger investeringen.

Derfor foreslår Danmarksdemokraterne

1) At investeringsmodellen for smartere opkrævning øges med 700.000 kr.

Opkrævning af kommunens restancer skaber værdi for samfundet og borgerne dels ved, at det styrker retssikkerheden, og dels ved, at de konkrete opkrævede midler kan prioriteres til velfærd. Herudover hjælpes borgere og virksomheder med at få nedbragt gæld og færre fordyrende rykker- og renteforløb.

Da der forventes en indtjening, som overstiger udgiften, vil forslaget være selvfinansierende og herudover understøtte, at det er muligt at prioritere initiativer målrettet samtlige af de vilde problemer.

Simon Jepsen

Byrådsmedlem, Danmarksdemokraterne.